ಅಕ್ರಮ ಕಲ್ಲು ಗಣಿಗಾರಿಕೆ ತಡೆಯಲು ಹೋದ ಡಿವೈಎಸ್ಪಿ ಮೇಲೆ ಲಾರಿ ಹತ್ತಿಸಿ ಕೊಂದ ದುರುಳರು! masthmagaa.com: ಅಕ್ರಮ ಕಲ್ಲು ಗಣಿಗಾರಿಕೆ ನಿಲ್ಲಿಸೋಕೆ ಹೋದ ಪೋಲಿಸ್ ಆಫೀಸರ್ ಮೇಲೆ ಲಾರಿ ಹತ್ತಿಸಿ ಹತ್ಯೆ ಮಾಡಿದ ಅಮಾನುಷ ಘಟನೆ ಹರಿಯಾಣದಲ್ಲಿ ನಡೆದಿದೆ. ಕಲ್ಲು ಕ್ವಾರಿ ಮಾಫಿಯಾಗೆ ಅಲ್ಲಿನ ಡಿವೈಎಸ್ಪಿ ಸುರೇಂದ್ರ ಸಿಂಗ್ ಬಿಷ್ಣೋಯಿ ಬಲಿಯಾಗಿದ್ದಾರೆ. ಅರಾವಳಿ ಬೆಟ್ಟದ ಸಾಲಿನ ಬಳಿ ಇರುವ ಪಚಗಾಂವ್ ಎಂಬ ಪ್ರದೇಶದಲ್ಲಿ ಅಕ್ರಮ ಕಲ್ಲು ಗಣಿಗಾರಿಕೆ ನಡೀತಾ ಇತ್ತು. ಇದನ್ನ ರಾಷ್ಟ್ರೀಯ ಮಾಧ್ಯಮಗಳು ವರದಿ ಮಾಡಿದ್ವು. ಇದ್ರ ಮಾಹಿತಿ ಪಡೆದ ಡಿವೈಎಸ್ಪಿ ಸುರೇಂದ್ರ ಸಿಂಗ್ ಬಿಷ್ಣೋಯಿ ತಮ್ಮ ತಂಡದೊಂದಿಗೆ ಬೆಳಗ್ಗೆ 11 ಗಂಟೆಗೆ ಅಕ್ರಮ ಗಣಿಗಾರಿಕೆ ಅಡ್ಡೆ ಮೇಲೆ ದಾಳಿ ಮಾಡಿದ್ದಾರೆ. ಆಗ ಪೋಲಿಸರನ್ನ ನೋಡಿದ ತಕ್ಷಣ ಅಲ್ಲಿದ್ದ ಗೂಂಡಾಗಳು ಕಲ್ಲು ತುಂಬಿದ್ದ ಲಾರಿ ಸಮೇತ ತಪ್ಪಿಸಿಕೊಳ್ಳೋಕೆ ನೋಡಿದ್ದಾರೆ. ಲಾರಿ ಹೋಗದಂತೆ ಬಿಷ್ಣೋಯಿ ಅಡ್ಡಹಾಕಿ ನಿಂತಾಗ ದುಷ್ಕರ್ಮಿಗಳು ಅವ್ರ ಮೇಲೆಯೇ ಲಾರಿ ಹತ್ತಿಸಿ ಹತ್ಯೆ ಮಾಡಿ ಪರಾರಿಯಾಗಿದ್ದಾರೆ. ಪೋಲಿಸರು ಈಗ ವಿಶೇಷ ತಂಡ ರಚಿಸಿ ಆರೋಪಿಗಳನ್ನ ಪತ್ತೆ ಮಾಡಲು ಮುಂದಾಗಿದ್ದಾರೆ. ಹರ್ಯಾಣದ ಗೃಹ ಮಂತ್ರಿ ಅನಿಲ್ ವಿಜ್, ಯಾರನ್ನೂ ಬಿಡಲ್ಲ, ತಪ್ಪಿತಸ್ತರ ವಿರುದ್ಧ ಕಠಿಣ ಕ್ರಮ ಕೈಗೊಳ್ತೀವಿ ಅಂತ ಹೇಳಿದ್ದಾರೆ. ಅಂದ್ಹಾಗೆ 2009ರಲ್ಲಿ ಸುಪ್ರೀಂ ಕೋರ್ಟ್ ಅರಾವಳಿ ಪ್ರದೇಶದಲ್ಲಿ ಗಣಿಗಾರಿಕೆ ಬ್ಯಾನ್ ಮಾಡಿದೆ. ಆದ್ರು ಕೂಡ ಅಲ್ಲಿ ಅಕ್ರಮ ಗಣಿಗಾರಿಕೆ ಮಿತಿಮೀರಿದೆ. ಹರ್ಯಾಣದ ಎಕನಾಮಿಕ್ ಸರ್ವೇ ಪ್ರಕಾರ 2014ರಿಂದ 2021ರವರೆಗೆ ಅಲ್ಲಿ 21,450 ಅಕ್ರಮ ಗಣಿಗಾರಿಕೆ ಪ್ರಕರಣಗಳು ವರದಿಯಾಗಿವೆ. masthmagaa.com